ศบค.เปิดเผย 1-2 วันนี้ จะมีประกาศหลักปฏิบัติสำหรับ 6 กิจการและกิจกรรม ที่ได้รับการผ่อนปรน และหากไม่จำเป็นควรงดเดินทางช่วงวันหยุดยาว
ศบค.เปิดเผย 1-2 วันนี้ จะมีประกาศหลักปฏิบัติสำหรับ 6 กิจการและกิจกรรม ที่ได้รับการผ่อนปรน และหากไม่จำเป็นควรงดเดินทางช่วงวันหยุดยาว นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า ภายใน 1-2 วันนี้ ศบค.จะประกาศมาตรฐานกลางเพื่อเป็นหลักปฏิบัติสำหรับ 6 กิจการและกิจกรรม ที่ได้รับการผ่อนปรนให้เปิดบริการได้ วันที่ 3 พ.ค.63 โดยเป็นหลักการกว้างๆ และเบื้องต้นคือต้องเป็นพื้นที่เปิดโล่ง มีอากาศถ่ายเท ไม่แออัดหนาแน่น มีระยะห่างประมาณ 1 เมตรขึ้นไป ต้องไม่มีปฏิสัมพันธ์ใกล้ชิดกันมากเกินไป แต่หากจำเป็นต้องดำเนินการให้เร็วที่สุด เช่น ร้านทำผม ขณะเดียวกันต้องคำนึงถึงการป้องกันตนเองของทั้งผู้ให้บริการและผูเใช้บริการ รวมถึงเจ้าหน้าที่กำกับตรวจสอบต้องเข้มข้น อย่างไรก็ตามในช่วงรอยต่อวันที่ 1-2 พ.ค.นี้ มีประกาศให้ยึดหลักกฏหมายเดิมเป็นข้อปฏิบัติไปก่อน จนกว่าจะมีคำสั่งเปลี่ยนแปลงส่วนกรณีที่มีการเดินทางจำนวนมาก ในช่วงวันหยุดยาวนั้น ยอมรับว่าเป็นเรื่องที่น่ากังวลใจ เพราะจากสถิติการเดินทางจำนวนมาก มีความเสี่ยงต่อการแพร่เชื้อโควิด-19 ได้ และการควบคุมโรคที่ดี คือต้องป้องกันการเคลื่อนย้ายของคน ดังนั้นขอตวามร่วมมือประชาชนหากไม่จำเป็นให้งดเดินทาง แต่หากเดินทางแล้วขอให้ป้องกันตนเองตามหลักสาธารณสุข และควรอยู่แต่ที่บ้าน ไม่ควรรวมตัวสังสรรค์ อีกทั้งต้องเคารพและให้ความร่วมมือกับหลักปฏิบัติในพื้นที่แต่ละจังหวัดด้วย อย่างไรก็ตามการใช้รถสาธารณะหรือรถยนต์ส่วนบุคคล ควรมีระยะห่าง และสวมใส่หน้ากากอนามัยตลอดเวลา ส่วนการเดินทางข้ามจังหวัดโดยเครื่องบินจะต้องกักตัว 14 วันหรือไม่นั้น ให้ยึดการปฏิยบัติตามหลักการประกาศของแต่ละจังหวัด ส่วนใบรับรองต่างๆ เบื้องต้นตามกลักการคือใช้เฉพาะกรณีเดินทางมาจากต่างประเทศเท่านั้นทั้งนี้หากทุกคนร่วมมือกันให้คงตัวเลขผู้ป่วยต่ำลงอย่างน้อย 14 วันได้ ก็จะมีการพิจารณาขยายพื้นที่และผ่อนปรนกิจการอื่นๆเพิ่มเติมต่อไป